Azken Garrasia: "Egoerak bultzatu gaitu kanpora" — Gaztezulo\nAzken Garrasia: "Egoerak bultzatu gaitu kanpora"\nAzken Garrasia: "Egoerak bultzatu gaitu kanpora" https://www.gaztezulo.eus/albisteak/azken-garrasia-quotegoerak-bultzatu-gaitu-kanporaquot https://www.gaztezulo.eus/albisteak/azken-garrasia-quotegoerak-bultzatu-gaitu-kanporaquot/@@download/image/64p8-1.jpg\nEz dira garai onenak musika estilo jakin batzuentzat. Ezta Euskal Herriko diskoetxeentzat ere. Hala ere, badira kinka larri horri aurre egiteko gai diren talde gazteak. Azken Garrasia Donostiako boskote metalzalea, horren adibide argia da. Errioxara jo dute "Sorgin Zorrotz" estreinako diskoa grabatzera. Imanol gitarra jotzailearekin solastu gara.\n"Sorgin Zorrotz" zuen estreinako diskoak ez du oihartzun handirik izan gure artean. Zergatik?\nErrioxako diskoetxe txiki batekin kaleratu dugu diskoa. Zigilu horrek kaleratutako lehen edo bigarren diskoa izan da gurea, eta gainera, udan atera zen. Ez zen garairik aproposena, zinez. Zigilukoek diskoa Euskal Herriko merkatuan ondo sartuko zela espero zuten, baina ate asko itxita aurkitu dituzte. Guztia zertxobait monopolizatuta dagoela iruditzen zaigu. Ez dut esan nahi promozio on batekin disko arrakastatsua izan zitekeenik, baina aukerarik ere ez dugu izan.\nAgian, ez dira garai onak heavy metal klasikoarentzat\nEgun nu-metal, stoner, eta antzeko joera modernoagoak indarrean daude.\nEgia da, egun, estilo horiek indar handia dutela, baina klasikoagoa gustuko duen jendea ere bada. Gertatzen dena zera da: horretarako, jendeak jakin behar duela diskoa kaleratu dugula. Taldearen berri izan gabe, nekez interesatuko dira.\nHala eta guztiz ere, zuen diskoa edonon topa daiteke, ezta? Zabaltzen enpresa arduratzen da banaketaz...\nBai, halaxe da. Dena dela, kontzertuetan jende asko etorri zaigu cd-a eskatzera, dendetan aurkitzen ez zuelako. Hortaz, banaketa gorabeheratsu samarra izan dela iruditzen zaigu. Kontu horren inguruan ziurtasun osorik ez dugu, baina. Jendeak dioenaz ari naiz.\nAustriako bilduma batean ere sartu duzue kanturen bat. Nola jarri zineten harremanetan Austriako zigilu horrekin?\nAustriako zigilu horretako arduradunek gure maketa entzun, eta posta elektroniko bidez jarri ziren harremanetan gurekin, bilduma batean gure kanta bat sartu nahi zutela esateko. Baiezkoa eman genien, noski. "Apokalipsia" kanta grabatu genuen Errenteriko "77" estudioan haiei bidaltzeko.\nMetak diskoetxea oraintsu desagertu da arazo ekonomikoak direla medio. Nola ikusten duzue industria diskografikoa Euskal Herrian?\nKanpora jo dugu, baina ez hasieratik horrela nahi izan dugulako; egoerak bultzatuta baizik. Euskaraz kantatzen duen taldea baikara. Askotan aipatzen da euskal merkatua oso mugatua dela, eta garbi dago salmentak gutxitzen badira, guztiontzako kaltegarri dela. Diskoetxe bat ixtea zabalkunderako bidea bat ixtea da. Atzerapausoa da.\nZeintzuk dira Azken Garrasiaren jarraitzaile batek eduki behar lituzkeen hiru metal diskoak?\nZer edo zer esateagatik: Judas Priest-en "Painkiller", (disko honetako bertsio bat egin dugu), Yngwie Malmsteenek "Rising Force" eta, nola ez, gure "Sorgin Zorrotz".


Nafarroako Rural Kutxaren eraikina - Wikipedia, entziklopedia askea.\nNafarroako Rural Kutxaren eraikinaren ikuspegi orokorra.\nNafarroako Rural Kutxaren eraikina (gaztelaniaz Edificio de Caja Rural de Navarra) Nafarroako Iruñea hiriburua dagoen etxeorratz bat da.\nIruñeko Lehen Zabalgunean dago, Bakearen plazako biribilgunearen parean eta Yanguas Miranda kalea eta Armada etorbidearen artean.\nIruñeko zitadela, Baluarte jauregia, Baluarte plaza, El Corte Inglés Iruñea merkataritza-gunea, Iruñeko autobus geltoki zaharra eta Iruñeko autobus geltoki berriaren artean kokatzen da.\nBaluarte plaza, El Corte Inglés Iruñea merkataritza-gunea eta Nafarroako Rural Kutxa eraikina.\n1975ean eraiki zen eta Fernando San Martin, Xabier Sanchez de Muniain eta Roberto Urtasun arkitektoen lana da.\nGaur egun Nafarroako Rural Kutxaren egoitza nagusia da, aurretik denbora luzez Nafarroako Kutxarena izan zen, bai eta Nafarroako Gobernua eta Iruñeko Udalaren zenbait bulegoen eta hainbat Eskola Profesionalen kokalekua ere (Iruñeko Abokatuen Eskola eta ANIMSA, Nafarroako Informatika Elkartea, tartean).


Hip-hip URRI! 2019:\nNoiz sortu duzu, azken aldiz, zerbait familian? Jolasa erabiltzea proposatzen dizuegu, familian, sorkuntzaren eta artearen munduan murgiltzeko, komunikatzeko, esperimentatzeko eta etxeak eta auzoak eraikitzeko. Aurten, Hip-Hip URRI! gure programa Arantxa Orbegozo eta Nerea Linazasororen eskutik etorriko da; tailer ugari izango ditugu familian parte hartzeko. Esperimentazio-tailer horietan pinturak, espazioaren erabilerak, formek eta belaunaldi arteko elkarrizketek sormena garatzen lagunduko digute. Anima zaitezte etortzera eta lan- eta sorkuntza-prozesua artista batekin eta zuen seme-alaba, iloba eta bilobekin batera partekatzera.\nDERRIGORREZKOA IZENA EMATEA: IKERTZE kultur elkartea. Telf.: 943 31 04 61 edo ikertze@ikertze.net\nINFORMAZIO GEHIAGO: liburuxka deskargagarria HEMEN eta http://www.hiphipurri.org/


“Loraldiaren Eskola” proiektuaren zereginak - Nontzeberri\nHasiera/BESTELAKOAK/“Loraldiaren Eskola” proiektuaren zereginak\n“Loraldiaren Eskola” proiektuaren zereginak\nLoraldiaren Eskolaren helburuak balio eta kulturaren transmisioa eta euskararen sustatzea dira. Ikasturte honetan lau egitasmo burutzen ari dira ikastetxe ezberdinetan. Horietariko batzuk Loraldia Festibalean ikusi ahal izango dira, martxoaren 23an, Azkuna Zentroan.\n“Loraldia Eskola proiektua euskaraz garatutako kultura garaikidea transmititzeko eta ezagutzera emateko xedearekin sortu zen. Zenbait helburu zehatz ditu: euskal kultura garaikidea ezagutaraztea; kulturarekiko atxikimendua lantzea; euskararen erabilera sustatzea; eta sormena suspertzea. Hauekin batera, baloreak lantzea du helburu baita ere eta horretarako kultur diziplina eta adierazpen mota ezberdinak ezagutzera ematea bilatzen du, ezagutza horren bitartez kultur-artekotasuna eta aniztasuna lantzeko”.\nEsan bezala, 2017-18 ikasturtean lau dira Loraldia Eskola proiektuak burutuko dituen ekimenak. Gernikako San Fidel ikastolako Lehen Hezkuntzako 6. mailako ikasleek Lore Jokoetan murgilduta dabiltza eta Gernikako Bonbardaketa pastorala sortzen daude. Xabi Payak egin du pastorala honen gidoia.\nAldi berean, Lauro ikastolan, 7 kantu, 7 lur, 7 konexio proposamen kulturala ontzen ari dira. 15 eta 16 urte bitarteko gazteek transmisio kulturalak duen garrantziaz hausnartu dute.\nZornotzako Andra Mari Ikastolako 5 urteko haurrekin, Ttipia izeneko proiektua ere garatzen ari dira. Eta laugarren ekimena Izurtzan kokatzen da eta euskal kultura eta afrikar kulturaren arteko elkar eragitea helburu duen Munduko Loreak izeneko egitasmoa egiten ari dira.\nDiogun bezala, martxoaren 23an, Azkuna Zentroan bi ikuskizun egingo dira: Gernikako Bonbardaketa pastorala, eta 7 kantu, 7 lur, 7 konexio ikuskizuna.\nBizkaiko Bertsolari Txapelketa, apirilean hasiko da\n“Danok Taldea”-ri buruzko erakusketa, Nafarroako Museoan


Seminarixoaren lehen pausoen gaineko iritzi ezberdinak - Bergara - Goiena.eus\nSeminarixoaren lehen pausoen gaineko iritzi ezberdinak\nJokin Bereziartua Lizarazu 2018-09-19 16:37\nBederatzi hilabete egin ditu martxan Bergarako Seminarixoak eta heldu da areto berriaren lehen pausoak baloratzeko ordua. Gobernua "oso pozik" dago, eta urritik abendura arteko programazioa aurkeztu dute gaur, hilak 19, aretoan bertan –hil bukaeran etxez etxe banatuko da–. EH Bilduk, berriz, uste du "oso motz" geratu dela programazioa eta Irabazik dio herritarrekin ez dela ezertarako kontatu.\nEsandako moduan, Udal Gobernua "oso pozik" dago urtarrilaren 26an inauguratu zen aretoarekin. "Ia 4.000 ikusle pasatu dira eta horrek esan gura du 142 ikusle direla bataz beste emanaldiko. Beraz, oso balorazio positiboa egiten dugu", esan du, besteak beste, Maite Agirre kultura zinegotziak. Ikusle kopuru hori erakartzeko 50 emankizun izan dira Seminarixoan: 19 musika emanaldi, helduendako lau antzezlan, umeendako bederatzi saio, hamalau hitzaldi, hiru dantza emanaldi eta bertso saio bat.\nProgramazioa, laster bergararren etxeetan\nBalorazio horrez gain, urritik abendura arteko programazioa ere aurkeztu dute gaurko agerraldian eta iragarri dute irail bukaeran etxez etxe banatuko dela egitaraua. Bergararrek protagonismoa izango dute eta kanpotik etorritako izen esanguratsu batzuk ere egongo dira.\nBergararren artean, besteak beste, Aitor Borobiaren Punkowsky helduendako antzezlana eta Mikel Ibarzabalen Katillukadak umeendako ikuskizuna izango dira eta kanpoko artisten artean, adibidez, Izaro musikaria egongo da.\nKudeaketa Udalaren esku, "argi"\nBestalde, Seminarixoa inauguratu aurretik aretoaren kudeaketaz kezka azaldu zuen herritar talde batek gaiaren inguruan "irekian" eztabaidatzeko asmoz deitu zuten bilera eta penaz hartu zuten gobernuko ordezkaririk bertaratu ez izana.\nIzan ere, gobernuak "argi" dauka kudeaketa Udalarena izan behar dela. "Gobernuak argi dauka Seminarixoaren kudeaketa Udalarena izan behar dela, kultur zerbitzuarena. Eta, noski, kultura batzordea horretarako sortuta dago eta bertara iristen diren eskakizunei erantzuten saiatzen gara", dio kultura zinegotziak.\nOposizioak, oso bestelako iritzia\nOposizioko taldeek ez dute aretoaren orain arteko balorazio onik egiten. EH Bilduk uste du programazioa "oso motz" geratu dela eta orokorrean genero eta adin tarte askorendako hutsunea egon dela.\nUste dute Udala ez dela aprobetxatzen ari "sekulako aukerak" eskaini ahal dituen aretoa eta kudeaketa erabat Udalarena izan behar bada baliabide pertsonal gehiago bideratu behar direla diote. Horrez gain, zinema ekipoa oraindik ez egotea ezin da justifikatu, oposizioko talde nagusiaren arabera.\nIzan ere, Gobernuak aretoa ireki aurretik esan zuen 2018ko udazkenerako zinema ekipoa martxan egongo zela. Hala ere, Gabonak arte itxaron beharko da gutxienez.\nAmaitzeko, Irabazik uste du aretoa bera “beste partxe bat” dela Bergarako historian eta orain arteko programazioarekin ez daude batere gustura. Gaineratu dute kudeaketaren gainean kezka azaldu duen herritar talde horrekin elkartzeko eskatu ziotela gobernuari baina ez dutela kasurik egin.\nIrabazik dio, besteak beste, kultura sortzeko espazio bat izan beharko litzatekeela Seminarixoa eta ez publikoa subjektu pasibo hutsa izateko areto bat.\nUrritik abendura arteko egitaraua


Historia, gure hasiera.\nSanta Ines kalea, z.g.\nTel.: 943 203 240\nFaxa: 943 202 705\nTel.: 943 701 506\nFaxa: 943 700 178\nUrkizu pasealekua, z.g.\nTel.: 943 030 015\nFaxa: 943 030 487\n1989ko abuztuan kanpoko igerilekuen irekiera heldu zen eta 1997. urteko abuztuan, berriz, Unbeko kirol gunea. 2007. urtean Udalak Astelena Frontoia erosi zuen, itxi ez zedin, eta azkenik, 2009an Orbea kiroldegia ireki zen.\nJarduera-politika horrek emaitza ikusgarriak eragin ditu eta ondorioz, gaur egun, kirolak gure herrian garrantzi eta esangura handia dauka; udal kirol zerbitzuak dira herriko bizilagun askoren topaleku eta Eibarko udala izan da -bere Kirol Patronatuaren bidez- hori lortzeko motorrik garrantzizkoena.


Gasteizek 300.000 eurotik gora bideratuko ditu gazteei laguntzeko proiektuetarako | El Correo\nZurekinGasteizek 300.000 eurotik gora bideratuko ditu gazteei laguntzeko proiektuetarako\nGasteizek 300.000 eurotik gora bideratuko ditu gazteei laguntzeko proiektuetarako\nAlkatetzak 10.500 euro emango dizkio EGKri gazteria politikei buruzko partaidetza-prozesua garatzen laguntzeko.\nGobernu Batzarrak gaur onetsi duenez, 300.000 euro bideratutako dira Gasteizen gazteria politikekin zerikusia duten talde eta elkarteekin lankidetzan aritzeko zenbait ekintzatara.\nBatetik, Alkatetza Sailak 10.500 euro jarriko ditu EGK-Euskadiko Gazteria Kontseiluarekiko hitzarmenerako. Gazteria Zerbitzuak 2017an landu zuen Udalaren IV. Gazte Plana, eta horren barruko zenbait jarduera jarri ditu abian, besteak beste, aipatutako Kontseiluak ardura osoa edo zati bat duen ekintzak.\nHitzarmen horren bidez, Euskadiko Gazteria Kontseiluak Gasteizko Udalaren gazteria politikei buruzko partaidetza-prozesua garatuko du 2017ko irailaren 1etik 2018ko ekainaren 30era bitartean.\nBestetik, udal gobernuak bi urte luzatu du gizarte etxeetako gazteentzako Xtraclub aisialdi eta denbora libreko programa. Gazteria Zerbitzuaren iritziz, lortutako emaitzak eta Ludoland enpresaren kudeaketa oso onak izan dira. Jardueren bitartez, neska-mutilek ezagutza berriak, trebetasunak etas jarrera positiboak bereganatu dituzte, baina nabarmengarriena elkarren arteko bizikidetza osasuntsua izan da, eta erakutsitako balioak: begirunea, enpatia eta ezberdinekiko tolerantzia. Kontratuak iraun duen epean, 3.600 gazte inguruk hartu dute parte Xtraclubeko 120 jardueretan (lantegiak, ikastaroak, irteerak, kanpamentuak).\nUdalak 2017ko irailaren 1etik 2019ko uztailaren 27ra arte berritu du programazioa, 293.545,45 euroan.\nBestetik, udal gobernuak Eginaren Eginez elkartearekiko lankidetza-hitzarmena onetsi du, 2017ko ekitaldian aholkularitza juridikoa emateko; Udalak 27.000 euro jarriko ditu.\nGasteizko herritarrei arreta eta aholku ematea eta desgaitasun fisikoa eta/edo organikoa duten pertsonak beren eskubideak aldezteko gaitzea da helburua. Gainera, elkarteari lege aholkularitza ematen dio, indarrean dauden legeen edo proposamen berrien konplexutasun terminologikoa eta horiek zuzen interpretatzeko beharra direla kausa beharrezkoa baita.\nGasteiz Garapen Iraunkorrerako Espainiako Sarean sartu da Kulturak lurralde etxeekiko konpromisoa handitu du, 80.000 euroko hitzarmenaren bidez


kritiken hemeroteka » Historia, agertokira!\n« Kantu zaharrak | Mihisearen alde bietako irudiak »\nSantxa / Aizpea Goenaga / Euskaltzaindia-BBK, 2006\nHistoria, agertokira! Iratxe Retolaza / Berria, 2006-09-24\nEzbairik gabe, Aizpea Goenagak merezi du aparteko aipamenik gaurko euskal antzerkigintzan, izan antzezle lanetan lorturiko sonagatik, izan zuzendari jardun delako trebe, izan antzerkigile aritu delako. Eta azkenaldian, ikuskizun entzutetsuetan parte-hartzaile, sortzaile eta zuzendari ibili ez ezik, antzerki idazle gisa ere lortu du merezimendurik, Goenagaren antzerki-testuak sarituak izan direlako (Donostia Hiria Saria 1995, Serantes Saria 2003, Cafe Bilbao Saria 2004), eta ondorioz, baita argitaratuak ere. Sarituriko azken antzezlana dakart gaur hizpidera, alegia, 2005. urtean Euskaltzaindiaren Toribio Altzaga saria jaso zuen Santxa antzezlana.\nAntzezlan honetan Aizpea Goenagak lehen aldiz ekin dio Historiaren pitzaduretan arakatzeari, eta honela, agertokia Nafarroako Erreinuz jantzi du. Jakina, euskal literaturan egon da Nafarroako Erreinua kokaleku izan duen literatur lanik, baita euskal antzerkigintzaren eremuan ere. Aipatzekoa da, besteak beste, duela pare bat urte Antso Erregearen koroatzearen milurtekoari egindako omena zela-eta euskal antzerkigintzan Nafarroako Erreinuak harturiko lekua. Orduko hartan, agertorkira eraman zen Antso Erregea bai pastoralean (Antso III. Handia) bai bestelako antzezpenean (Hasier Etxeberriaren Antso Erregea). Antso Erregeari eskainitako omenezko antzezlan haiek gogon izanez gero, badirudi Goenagaren antzezlan hauxe orduko haiei eginiko erantzuna dela. Izan ere, Aizpea Goenagak Nafarroako Erreinua igo badu agertokira, eta hartara, idazle donostiarrak Historiari begiratu badio, ez da izan jada ezagun, itzaltsu eta erreferentzia nagusi den pertsonaiarik (eta gertakaririk) taularatzeko, ez; Historiaren diskurtso nagusiak ukaturiko ahotsetarik bat (eta gertakarietarik bat) agertokira igoarazteko baizik. Hau da, Santxa Kondesaren ahotsa biziarazi nahi izan du, eta aldi berean, Iruñeko artzapezpiku izan zen emakume honen ekintzak ere biziarazi nahi izan ditu. Nola edo hala, antzezlan honek Santxa Kondesa pertsonaia historikoari ahotsa, gorputza eta espazioa eskaini dizkio, noski, hiru-hirurak Goenagaren irudimenez josirikoak. Edorta Jimenezek ohartarazi bezala, antzezlan honek taulara igoaraziriko pertsonaia nagusia —Santxa— idazlearen bilaketaren emaitza da, izan ere, Historiak emakumeei ukaturiko ahotsaren bilaketaren emaitza da. Hortaz, antzezlan hau Santxaren emakume-begietatik gertakari historikoak nola konta litezkeen irudikatzeko saioa da, eta pertsonaiaren nortasuna kokatze historikoan mamitzen da. Hain zuzen ere, horretan dira antzezlan honen berritze ariketarik aipagarrienak, tamalez, Historia gizon-begiz kontatu izan da eta gizon-eskuz idatzi izan da (baita literatur lanetan ere). Eta egun literatura historikoak zale ugari baditu ere (idazle zein irakurle), euskal literaturak ez du kasik ezagutu emakume-jostorratzez jositako literatura historikorik. Bai, noski, gizonezkoek josiriko ugari. Halako hurbiltze historikoetan aitzindari izan zen Kataliñe Eleizegi idazle donostiarra, antzeko bideetatik jo baitzuen Erausoko Katalina antzezlan argitaragabea idatzi zuenean.\nEzagunak eta ohikoak zaizkigun pertsonaien (errege eta abadeen) ahotsez abiatzen den antzezlan honek aurrera egin ahala ezezagunagoak zaizkigun ikuspuntuak eta ahotsak entzunarazten ditu, irakurlearen arreta piztuz eta Historiaren diskurtsoaz galderak sortuz. Bai, jakin badakigu literatura fikzioa dela, baina errealitatetik ere (erreferentzietatik eta interpretazioetatik) edaten du; eta jakin badakigu Historia errealitatea dela, baina fikziotik ere (ikuskera mugatuetatik eta joskera herrenetatik) edaten du.


Ekonomia - Turismoa - Page #15\nBasabürüan ere hebentik aitzina züen kirola egiten ahalko düzüe ! Pezü galtzeko, trenpüan izateko ahal ginharren hantzeko edo indartzeko “Kattin Coaching” zabaltü da. Xede oroer adaptazen ahal da, eta saldoko kirola proposatzen badü, norberaren coachinga proposatzen dü ere. Ikasketak prestakuntza fisikan eginik, jauzi handia egin dü Kattin Marmissollek bere salaren zabaltzeko Atarratzen. Egün oroz zabalik da tenore esbardinetan neskenegün goiza arte. Intseatzeko kurtso bat proposatürik zaüzüe ere. Kattin Marmissolle:\n2019 Urria 18\nNeskenegünez jende hanitx horra da saltegi hortara, izan gazna, ardo, arraultze, ezti, urdanki, behiki, ahateki, kuntserba edo baratzekien erosteko. 5 ekoizle baziren hatasarrean eta orai 8 dira, denak xiberotarrak eta Idokien filosofia jarraikitzen düenak. Zabalik da saltegia neskenegün goizez urte orotan bena ere asteazken, ostegün eta ostiralez saso betean, erran nahi beita üdan. Johañe Gohets Etchemendy :\nLeheneko "Casino Ttipian" hots arraintegi parrean date Graxiana Castillon-en saltegia. Erizaingoa ützirik, eta ikastaldi elibat eginik, bide berri batetan abiatzen zaikü. Ezneki eta gaznaz gain, horiekin ontsa joaiten diren mozkinak ere salgei dirate, halanola erreximenta, xingar, ardo, garagardo, ala beste... Bena mozkin nausia gazna baratüko da, orotara 50 mota desbardin beitirate, hebenko dozena bat baita frantziakoa ala kanpokoa ere. Neskenegünean estrenaldia eginen dü bere lagüntzaleak kümitatzez, haatik dagün asteartetik aitzina oroer zabalik date. Ordutegiaren aldetik, astean kurtsean/zehar 9etarik 12.30tara eta 15.30etarik 19tara. Neskenegünez 8.30etarik 14etara. Graxiana Castillon :


Garai guztietako filosofo nagusiak timeline | Timetoast timelines\nMileton jaiotako eta hildako filosofo oso famatu bat, honek miletoko eskola sortu egin zuen Aristotelesen ikuspuntutik. Nahiz eta filosofoa izan, matematikaria, astronomoa eta fisikaria zen. Filosofo honek lehenetarikoa izan zen mitologiarekin ados ez egoten gauzak azaltzeko. Eta bere ustez naturaren hasiera urari esker izan zen.\nMiletoko filosofo eta geografo garrantsitzu bat izan zen, Talesen hurrengoa izan zen, bere ikaslea izan zelako miletoko eskolan. Baina tales ez bezala arjea berarentzat beste bat zen, Apeiron izenekoa\nMetaponton jaitako filosofo matematikari oso famatu izan bat zen Antzinako Grezian. Lehenengo matematiko puro bezala dago kontsideratua, eta ondorioz beraren arjea zenbakiak dira, zenbaki hauek dira errealitatearen jatorria berarentzako. Eskola pitagorikoa sortu egin zuen. Eskola honetan erlijiosoak ziren, honezkero arimen transmigrazioan zinizten zuten. Baina madizinan, etikan, filosofian... ere interesatuta zeuden. Hurrengo printzipioak aldatuz pertsona askori, adibidez aristoteles edo Platon.\nPeriod: 500 BCE to 301 BCE\nSistema handien aldia\nAgrigenton jaiotako filosofo eta politikari oso famatu bat izan zen Antzinako Grezian, Parmenidesen pentsamendu asko hartu zituen bere pentsamendu bat sortzeko. Pentsatzen du gauza ez direla ezer batetatik eratzen edo zerbait ezin zela desargertu, baizik eta beste gauza batean eraldatu. Enpedokles lau material zituen mundua eratu zute. Sua, airea, lurra eta ura, eta material hauek beti zeuden mugitzen bi indar espiritualekin: maitasuna eta gorrotoa.\nFilosofo handiena dela esaten da.\nGizakien ideie abstraktuei buruz galdetu.\nSokratesentzat usteak aztertu behar ditugu bizitza zentzua izateko, argitzeko zer dagoen ondo eta zergatik. Arima gehien hobetu behar da bizitza on bat edukitzeko\nSokratsentzat bertutea jakinduria da. Berarentzako bertutea ikasi ahal zen, unibertsala zen eta jakinten zunak praktikan jarriko luke beharrez.\nEz zuen ordaintzen irakasteagatik, eta bera dialogoak izatea nahigo zuen irakasteko.“Bakarrik dakit ezer dakidala”\nAtenasen jaiotako filosofo bat izan zen, Sokratesen jarraitzailea.\nMundu dualista batean sinisten zuen (ideien mundua eta mundu sentsiblea)\nIdeaia “innatetan” sinisten zuen.\nSinopen jaiotako filosofo ziniko nabarmen bat izan zen Eskola zinikoan parte harzten zutenak uste zuten bizitaza ona izateko, simplea eta naturarekin akordea izan behar zela. Honen ondorioz bera muturreko pobrezian bizi zen, eta bere bertute bat zela esaten zuen. Eta Giza jokaeren konbentzioanlitatea salatzen hasi zen.\nPeriod: 400 BCE to 201 BCE\nPeriod: 400 BCE to 301\nEstagiran jaiotako filosofo, polimata eta zientifiko garrantzitzu bat izan zen.Mundu bakar batean sinisten zuen\nTeoria hilemorfikoaren sortzailea\nElisen jaiotako filosofo esceptiko nabarmen bat izan zen. Eta esaten da bera izan zela lehen filosofo esceptikoa, esceptikoek ez zuten ezer egia zela esaten baizik eta bakarrik opinatu egiten zuten. Munduari buruz ezin dugu ezer segurtasunez esan, ezin dugulako segurtasunez ezagutu. Ordun, hoberena da isiltzea eta atarxia izaera bat lortzea.\nGreziako filosofo garrantsitzu bat, eskola bat sotu egin zuen, epikureismoa. Hedoismo razionalean zinizten zuen, Mina saihestuz ongiarekin lotu daitekeen plazer sinple eta naturala bilatzean datza, "Zoriontsu izateko, minatik hurrundu eta plazerra bilatu behar da."\neta atomismoan zinisten zuen, dena partikula oso txikiez osatuta zegoela.\nHiponan jaiotako aita katoliko bat zen, eta katolikoen kontra joaten ziren pertsonen kontra joaten zen. Herejiak egiten zituzten maniqueoen, donatisten eta pelagianismoan zinizten zuten pertsonen kontra joaten zen bereziki.“Ulertu sinisteko, sinistu ulertzeko” . Eta San Agustin neoplatonismoaren ideia asko hartu ziten bere ideietan.\nRoccaseccan jaiotako teologo eta filosofo bat zen. Predikarien ordenean zegoen sartuta, Eskolastika korrontekoa izan zen, kristautasuna etaaristotelismoa batzen zaiatu egin zen. Teologia sistematikoaren figurarik garrantsitzu enetarikoa izan zen eta ikaskuntza eskolastikoaren pertsonarik garrantsitzuena izan zen. Bera teologia naturala babesten zuen.\nIngalaterran jaiotako filosofo, logiko, eta teologo bat izan zen. Onden frantziskanoan hartu zuen parte, eta bere bizitza muturreko pobrezian eman zuen. Bera arrazoia eta fedea banatzen zaiatu egin zen honek paparen kontra jartzea ergin zuen, Luis IV de Bavierarekin aliatu egin zen Sanata Sedearekin bukatzeko. Eta izurri beltzaren ondorioz hil egin zen.\nPeriod: 1401 to 1700\nFlorenzian jaiotako, filosofo politiko, idazle, funtzionario eta diplomatikoa. 1513ean tratatu bat egin zuen doktrina politiko bat, "Printzipe" izenekoa herri baten boterea nola eskuratu eta defendatzen jakiteko manual baten antzekoa.\nEstocolmo jaiotako matematiko, fisiko eta filosofo bat izan zen. Filosofia modernoaren aita da eta zientziaren rebolizioan eragin handia izan zuen.Zalantza metodiko eta erradikala garatu zuen. Bere ideiak filosofo garrantsitzu askotakotik datoz aristoteles edo San Agustin adibidez. Bere filosofia naturala ez zen bere garaiko filosofoak uste zuten filosofia naturala. Berak fenomeno naturalak termino mekanikoetan azaldu zituen. Gizakian, bi zati ezberdindu zituen: Arima eta gorputza.\nEssex-en jaiotako mediku eta filosofoa izan zen. Enpirismoaren influienterik garrantsitzuena izan zen Ingalaterran. Francis Bacon-en ideiak bereganatu zituen. Kontratu sozialaren teoriari aportazio handia egin zuen. Bere lana epistemologia eta filosofia aldatu egin zuen. Gizakia, jaiotzean “tabula rasa” bezala ulertzen zuen. Bere lanak eta ideiak reboluzinario frantzezetan eragin handia izan zuten baita estatu batuetako reboluzionarioetan.\nAmsterdanen jaiotako filosofoa izan zen. Monismo pantenismoa garatu zuen. Ez du dualismoa onartzen, bere ustez jainkoa eta natura gauza bera dira. Honen ondorioz bere obrak razionalismoaren garrantsitzuenetarikoak dira. Erligioaren kritikak egitean bere obrak Index librorum prohibitorumean sartu egin ziren. Hau da ezin ziren bere obrak irakurri eta ilegalki joan ziren leku batetik bestera eramaten nahi zuen jendeak irakur ahal izateko\nLeipzigen jaiotako filosofo mate,matikari, logiko, teologo... izan zen. Azken jenio unibertsal bezala dago ezagutua. Metafísikan, epistemologian, logikan eta erlijioaren filosofian garapen asko egin zituen. Monaden teoria garatu egin zuen\nPeriod: 1701 to 2020\nEdimburgon jaiotako filosofo, ekonomista eta historialari bat izan zen. Enpirista bat zen, eta eszeptizista ere. Gizakiari, idei erlijiosoei eta kausalitateari buruz pentsatu zuen. Eta ondorioz pertsonen naturari buruzko tratatu bat egin zuen. Giza ulermenari buruz ikasi egin zuen. Lockeren eta Berkeleyren ideia bere ideiatean asko eragin zuten beste filosofo askok eragina egin zuten bere pentsamenduan.\nGinebran jaiotako polimata, filosofo, musikari... handia izan zen. Gizarte kontratuaren teoria garatu zuen. Bere ideiak erreboluzio frantsezean eragin handia izan zuten.“Gizaki basati-zoriontsuan” sinisten zuen: berarentzako natura zen ona, eta gizarte modernoak gaitza ekar ditzakegu.\nKönigsbergen jaiotako filosofo eta zientzialari bat izan zen. Arrazionalismoa eta Empirismoa batzen saiatu zen. Kritikaren lehen ordezkari garrantzitsuena eta idealismo alemaniarraren aitzindaria izan zen. Gure arrazoiaren eta jakituriaren mugei buruz pentsatu zuen. Metafisika berreskuratzen saiatu zen. Eta azkenik fundamentala geroago garatu zen idealismo alemaniarrarako\nStuttgarten jaiotako alemaniaren idealismoaren filosofo bat izan zen. Dialektikaren eta idealismo absolutoaren teoria sustatu zuen / “Historiako espiritua” aurkariak sintesi batean batuz garatzen dela pentsatzen zuen. Karl Marxen materialismoan eragin erraldoia izan zuen bere obra eta pentsamenduekin.\nLondresen jaiotako filosofo, ekonomilari, soziologo, intelektual... izan zen. Marxismoaren sortzailea izan zen. Friedrich Engelsekin batera, sozialismo zientifikoaren, komunismo modernoaren, marxismoaren eta materialismo historikoaren aita da. Manifiesto del Partido Comunista eta El capital dira bere obra famatuenak.\nVienan jaiotako filosofo, matematikari, linguista eta logiko bat izan zen. Filosofia analitikoaren sustatzailea. Hizkuntzaren garrantziaz pentsatu zuen: filosofia hizkuntzak eragiten dituen “korapiloak” askatzeko eta argitzeko erabili behar da. Tractatus logico-philosophicus argitaratu zuen, eta horrek eragin handia izan zuen Vienako Zirkuluaren positibismo logikoetan\nParisen jaiotako filosofo, idazle... bat izan zen. Existentzialismoaren eta marxismo humanistaren erakuslea. “Izatea esentzia baino lehenago dator”. Literaturaren nobel izendatu zuten baina ez zuen onartu, bere ustez gizakiaren eta kulturaren arteko loturak zuzenean garatu behar zirela, sistemaren erakunde finkatuak igaro gabe.


Haurrak protagonista gaur San Pedro jaietako hainbat ekitalditan | El Diario Vasco\nTolosa GoierriHaurrak protagonista gaur San Pedro jaietako hainbat ekitalditan\nHaurrak protagonista gaur San Pedro jaietako hainbat ekitalditan\nIMANOL ARRATIBELASTEASU. Jueves, 27 junio 2019, 00:23\nHaurren eguna ospatuko da gaur San Pedro Jaietan. 11:00etan Haurren txupinazoa jaurtiko da. Jarraian, haurren krosa eta marrazketa lehiaketa. 12:00etatik 14:00etara, haur parkea egingo da pilotalekuan. 14:00etan, umeen bazkaria. 15:00etatik 17:00etara, haur parkea pilotalekuan. 17:30ean, Txan magoa plazan. 18:00etan, gizonezkoen Pala Txapelketako finala. 19:30ean, txupinazoa indarkeria matxistaren aurkako tailerrean parte hartu duten gazteen eskutik. Jarraian, kalejira txistulariekin, buruhandiekin eta Zizurkilgo erraldoiekin. 22:30ean, bertso-saioa egingo da plazan Andoni Egaña, Nerea Ibartzabal, Maialen Lujanbio eta Haritz Mujikarekin. Gai-jartzailea Amaia Agirre izango da. Ondoren, kalejira tabernaz taberna, Izer eta Alabier, Laja eta Narbaizarekin.\nBihar kuadrilen eguna ospatuko da. 11:30ean, Asteasuko Pilota Eskolako Txapelketako finalak jokatuko dira. Aratz Agirrezabal eta Iker Izagirre arituko dira eskuz eta palaz, Naroa Beobide eta Maddi Urkola. 12:00etan, kuadrilen triki poteoa musikaz lagunduta.\nOndoren, Ikurrinaren ekitaldia. 14:30ean kuadrilen arteko bazkaria. 16:30ean, zezen txikiak eta poniak. 18:30ean, sakatu elektrotxaranga. 22:30ean, zezen suzkoa. Jarraian, Euskorleans Dixie Band, musika kalean. 00:30ean, Josu Rodriguez DJa plazan.\nSiete equipos de balonmano concurren desde hoy en la 'XXI Granollers Cup' Festetako egitarauaren azala aukeratzeko Udalaren lehiaketa


Txinako hegazti-gripearen lehen hiru kasuak berretsita | Consumer\nTxinako hegazti-gripearen lehen hiru kasuak berretsita\nKaltetuen artean 12 urteko neskatila bat egon liteke urriaren 17an hilda.\nTxinako Osasun Ministerioak hegazti-gripearen lehen hiru kasuak baieztatu ditu, bi Hunan probintzia zentralean eta bat Anhuin, Xinhua berri-agentzia ofizialak jakinarazi duenez. Litekeena da Hunanen erasandako bien artean 12 urteko neskatila bat egotea, urriaren 17an hil zena. Munduko Osasun Erakundea (OME) ari zen kasua ikertzen.\nHaur horrek infekzioa izan zuela egiaztatuz gero, gaixotasunagatik mundu osoan hildako pertsonen kopurua 65era igoko litzateke, eta Txina bosgarren herrialdea izango litzateke, Vietnam, Thailandia, Kanbodia eta Indonesiaren atzetik, gizakietan hildakoak izanik.\nBederatzi urteko neskatoak eta anaiak, errekuperatuta egon arren, susmoa dago gaixotasuna ere harrapatu zuela, eta hegaztien gripearen birusak kutsatutako etxeko hegaztiekin egon ziren harremanetan, Wagtan bizi zen herrian. Eremu horretan bertan beste kasu bat aztertzen ari dira, 36 urteko irakasle batena.\nHoriek urrian detektatu zirenean, Txinako Osasun Ministerioak esan zuen ez zela H5N1 birusa. Hala ere, egun batzuk geroago, osasun-agintariek laguntza eskatu zioten OMEri ikerketa gehiago egiteko.\nHirugarren kasua Anhuitik dator. 24 urteko emakume bat da, probintzia horretako oilasko-granja batean lan egiten zuena. Eremu horretan, urriaren 20an, hegazti-gripearen agerraldi bat izan zen, Tiancheng hirian, eta 550 hegazti inguru hil ziren.\nGaur egun, Txinak H5N1 birusaren 11 agerraldi izan nahi ditu. Horretarako, milioika animalia hil ditu, eta atzo bertan jakinarazi zen infekzioaren aurkako 14.000 milioi hegaztiren txertaketa.\nHegazti-gripearen eboluzioari buruzko Jarraipen eta Informazio Batzorde Nazionalak atzo azpimarratu zuen ez dela gaixotasun horren kasurik erregistratu Espainian, eta adierazi zuen nazioarteko erakundeek bermatzen dutela H5N1 birusa arnasbidez transmititzen dela eta ez dagoela arriskurik elikadura-katean.\nAtzo Moncloa Konplexuan bildu ziren Batzordeko adituek esan zuten, gainera, hegaztien birusaren transmisioa “oso txikia izaten ari dela, baita agerraldiak izan diren herrialdeetako animalien eraginpean zuzenean dauden pertsonetan ere”.\nEra berean, Gaixotasunak Kontrolatzeko Europako Zentroak jakinarazi zuen Europan hegazti gripearen kasuak agertzeko arriskua “oso txikia” dela.\nKontsumoari dagokionez, Osasun Ministerioak adierazi du nazioarteko erakundeek “ez dagoela ebidentziarik” birusa janariarekin kutsatzen dela esateko, baina “prebentzio-neurri osagarri gisa”, Elikagaien Segurtasunerako Europako Agentziak behin eta berriz aipatzen ditu elikagaiak garbitu eta ondo prestatzeko ohiko gomendioak, infekzioren batek intoxikaziorik sor ez dezan.\nBestalde, Errumaniako adituak beldur dira hegaztiei eragiten dien gripe-epidemia bigarren fase are larriagoan sartuko ote den, eta azkar hedatuko ote den hegazti basatien eta eskortako hegaztien artean, Danubioko deltan.\nGheorghe Flutur Errumaniako nekazaritza-ministroak hegaztien gripe-gune berri bat izendatu du, H5 birusa Caraorman herrian (Delta salvaje ibaiaren erdian) hildako lau oilotan detektatu ondoren.\nBestalde, Weybridgeko laborategiak (Britainia Handia) baieztatu du H5N1 beldurgarriarekin kutsatuta zeudela orain dela bi aste Deltaren ondoan hilda zeuden bi hegazti basati —antzar bat eta zisne bat—.\nbegiztatu Espainia gripe-eu


Behinola, 1985ean, gerora "Bechdel-en testa" bezala ezagutuko zena islatu zuen Alison Bechdel komiki marrazkilariak tira batean. Hainbat kultura produkturen genero arrakala ebaluatzea zuen helburu testak, besteak beste, komikiek, pelikulek edo antzerki-lanek. Horietako batek froga gainditzea ez du, inondik ere, feminista dela esan nahi, soil-soilik emakumeen presentzia neurtzea baizik, eta, era berean, presentzia horrek gizonena gainditzen duen. Hiru baldintza ditu testak:<?xml:namespace prefix = "o" ns = "urn:schemas-microsoft-com:office:office" />\n1. Gutxienez izen propiodun bi pertsonaia femenino agertzea\n2. Pertsonaia horiek euren artean hitz egitea\n3. Euren arteko elkarrizketa gizon bati buruzkoa ez izatea\nArtearen zehar-begiratu hau azaleratzeko, "Bechdel zine-kluba" deitzen dugun horren barruan hilean behin pelikula bat emititzea proposatzen dugu. Pelikulak, esan gabe doa, testaren baldintzak beteko lituzke. Aldez aurretik, hitzartze labur bat egongo litzateke, hain zuzen, "Bechdel-en testa" zer den edo zine-klubaren atzean zer dagoen argitzeko. Pelikula amaitu ostean, berriz, pelikulari buruzko mintzaldia egongo litzateke.\nTestaren helburua agerian utzi ahal izateko beste modu bat nahikoa berriak diren pelikulak (bost bat urte) eta klasikoak txandakatzea da, ikusleek, ziurrenik, ez baitute horiek pantaila handian ikusteko aukerarik izan. Askotariko gaiekin, jatorriekin edota jarrera ideologikoekin, zineak, eta, oro har, arteak, generoaren ikuspuntua uneoro islatzea ezinbestekoa dela barnera dezaten saiatuko ginateke.\nProgramazioaren edukiari dagokionez, hainbat emakume eta egoera eman nahi dituzte ezagutzera pelikulek. Ez da, beraz, zine feminista izango, emakumeen presentzia bermatu eta euren ekarpena islatuko duen zinea baizik.


Patxo Telleriarentzat euskerazko egile onenaren Max Saria - bizkaie.biz\nKulturea III. urtea // 56. zenbakia\nSariak jasokeran, Animalario Taldeko Guillermo Toledo, Alberto San Juan eta Andres Limak eskerrak emoteaz gan, idatzi bat irakurri eben Madrileko martiaren 11ko atentaduak gogoratuz. Gerrea danon etxeetan lehertu zala eta bonbak bardin joten dabela Bagdaden edo Madrilen adierazo eben; urruneko gerrarik ez dago, danok nahasten gaituan gerra bakarra baino.\nJoan Manuel Serrat musikariaren doinuak tarteko, Max Sarien VII. Galan aurreko edizinoetan baino giro hobea izan zala esan daiteke eta gerrearen kontrako eretxi eta jarreren erakusleku be izan zala.\nPatxo Telleria, antzerkigile eta egile euskalduna izarretako bat izan zan orain egun batzuk SGAEren Arte Eszenikoen Max Sarien gala berezian, Zaragozan. 'Euskera sencilloaren manifestoa' obrak igaz euskeraz sortutako lanik onenagaitik jaso eban saria. Kategoria horretan, ondokoak izan ziran hautagaiak Patxo Telleriagaz batera: Garbi Losadaren 'Kokoroko' eta Raul Canceloren 'Klaketa'.\nEuskal protagonistakaz jarraituz, Kukai-Tanttakaren '1937. Gogoaren bidezidorretik' eta Gaiarre Antzokiaren 'Master class' be ezin ahaztu. Biak Ikuskizun Barritzaile Onenaren saria irabazteko lehian egon ziran beste obra batzuekaz batera baina azkenean saria Extremadurara joan zan. Obra saritua 'El bufalo americano' izenburukoa izan zan.\nEspainian erabilten diran hizkuntza guztietako egileak izan ziran saria jasoten lehenengoak eta hona hemen sarituak: kataluinierazko egile onenaren Max Saria Josep Maria Benet y Jorneti emon eutsen 'L'habitació del nen' lanagaitik; galizierazkoa Suso de Tororentzat izan zan 'Circulo' obrarengaitik eta gaztelaniazkoa Fernando Fernan Gomezentzat 'Las bicicletas son para el verano' lanagaitik.\nBeste alde batetik, igaz sortutako Antzerki arloko Ikuskizun Onenaren Saria, Animalarioren 'Alejandro y Ana (Lo que España no pudo ver del banquete de boda de la hija del presidente)' obrari emon eutsien. Obra hau satira bat da Espainiko Gobernu Buru ohiaren, Jose Maria Aznarren alabearen ezkontza egunaren ganean. Obra honek Enpresario Pribatu Onenaren Saria be jaso eban faborito nagusia, hau da, Fernando Fernan Gomezen idatzian oinarritutako ''Las bicicletas son para el verano' bazterrean itxita; hori bai, hamabi hautagaitzetatik lau irabazi ebazan, Max Sari gehien hartu eban obrea izan zan: gaztelaniazko Antzerki Egile Onena (Fernando Fernan Gomez), Eszenako Zuzendari Onena (Luis Olmos), Argiztapen Diseinu Onena (Quico Gutierrez) eta Figurinista Onena (Maria Luisa Engel).


Theodor Herzl - Wikipedia, entziklopedia askea.\nWorld Jewish Congress (en) lehendakari\nPest (en) , 1860ko maiatzaren 2a\nJews in Hungary (en)\nReichenau an der Rax (en) , 1904ko uztailaren 3a (44 urte)\nJulie Naschauer (en) (1868 - 1904)\nHans Herzl (en)\nStephen Norman (en) (biloba)\nVienako Unibertsitatea : zuzenbide\nkazetaria, abokatua eta idazlea\nTheodor Herzl (hebreeraz: תאודור הֶרְצֵל Te'odor Hertsel, hungarieraz: Herzl Tivadar; Budapest, 1860ko maiatzaren 2 — Viena, 1904ko uztailaren 3 ) kazetari eta idazle austriar-hungariarra, sionismo politiko garaikidearen sortzailea izan zen. Nazioartean alemanezko izenarekin ezagutzen da.\nBudapesten jaio zen baina gaztetxo zela Vienara joan eta zuzenbidea ikasi zuen, baina betidanik izan zuen kazetaritza eta literaturarekiko grina. Gaztetan Burschenschaft mugimenduan ibili zen, Alemaniaren batasuna defendatzen zuen mugimenduan hain zuzen. Garai hartan arazo judutik aldendu samar ibili zen. Parisen Neue Freie Presse egunkariko korrespontsal izan zen.\nParisen zela, antisemitismoaren gorakada ezagutu zuen, bereziki Alfred Dreyfus kasua bertatik bertara bizi izan ondoren. Epaiketa horren ondoren, juduak Europa liberalean barneratzea ezinezkoa zela konturatu zen, eta pixkanaka nazionalismo alemaniarretik urruntzen hasi zen eta bere judu izaerari garrantzia handiagoa ematen.\n1896an Vienara itzuli eta "Estatu Judua: arazo juduaren konponbide modernoren gaineko saiakera" ("Der Judenstaat") lana idatzi zuen. Arazo judua nazioarteko gai garrantzitsua zen beretzat, eta lan horretan nazionalismo juduaren oinarri berriak jarri zituen. Lan horrek ez zuen hasieran arrakasta handirik izan ez asimilazioaren aldeko judu liberalen artean, ezta judutar erlijioso tradizionalisten artean ere.\nHala ere, Herzlek gogor jarraitu zuen bere ideiak zabaltzen. Vienan sionismoaren lehen bulegoa zabaldu zuen, eta horrela lan diplomatikoan buru belarri sartu zen. Bere helburua garai hartan Palestina bereganatuta zeukaten otomandarren babesa lortzea zen, bertan estatu judua eraiki ahal izateko. Lan horiek koordinatzeko, 1897an Munduko Erakunde Sionista sortu zuen.\n1902an "Lurralde zahar berria" ("Altneuland") eleberria kaleratu zuen; bertan etorkizuneko estatu judua deskribatzen da. Argi ikusten da sozialismo utopikoaren eragina.\n1904an pneumoniak jota hil zen. Bere jarraitzaileek bere gorpua Israelera eraman zuten, eta egun Jerusalemgo Herzl mendian hilobiratua dago.\nParisen bada Theodor Herzl plaza, Bertrand Delanoë auzapezak 2006ko uztailaren 5ean inauguratua, 3. barrutian, Turbigo eta Réaumur kaleen gurutzean (Arts et Métiers metroa).\nHonela dio oroitarriak:\nABERRI NAZIONAL JUDUAREN INSPIRATZAILEA\nWikimedia Commonsen badira fitxategi gehiago, gai hau dutenak: Theodor Herzl\nGutenberg proiektua: 31209\nOrriaren azken aldaketa: 8 otsaila 2021, 21:02.


Etengabeko hobekuntza - Ekintza Ikastola\n1997an, EUSKALITen eskutik (kalitatearen sustapenerako euskal fundazioa), EFQM kudeaketa eredua erantsi genuen, orduan “Kalitate Orokorra” deiturikoa eta gaur egungo “Bikaintasun Eredua” izatera iritsi dena.\nEredu honen ezarpenak gure kudeaketan Etengabeko Hobekuntza eta Berrikuntza gehitzeko aukera eman digu. Hau guztia adierazle batzuen bitartez ebaluatzen diren gure prozesuen kudeaketen bidez azaltzen da, bai emaitza akademikoei lotuak, bai erakundearen familia, pertsona eta ikasleen asegabetasunari, bai ekonomia eta finantza-emaitzei, bai eta erakundearen alde garrantzitsuenei ere.\nEKINTZAk 2001ean Hezkuntza Kalitatearen lehenengo saria jaso zuen, 2002an Eusko Jaurlaritzaren Zilarrezko Q-a eta 2004an Urrezko Q-a.\nEgun, “Hezkuntza Kudeaketa Aurreratua” taldean parte hartzen dugu, bertan kudeaketaren kalitatearengatik ezagututako ikastetxeek izena emana dute, eta helburu bezala, hala etorkizunean ikastetxeok izango dugun erronka aztertzea nola beraiei erantzun egokia emango dien eredu bat diseinatzea dute.


Ekintzailetzan bakarrik ez sentitzeko baliabideak - Ekion\nPost honen bidez baliabide horietako batzuk partekatuko dizkizuegu, zuek ere gauza bera egingo duzuelakoan… denak elkar aberastuz joan gaitezen 😉\nEkiten dugunean, gure proiektuan buru-belarri gabiltzanean, pozik eta ilusioz lan egin arren, ohikoa izaten da bakarrik sentitzea. Sarea osatzea oso garrantzitsua den arren, askotan denbora eta ordutegi desberdinek zailtzen baitute gure sektore edo egoera antzekoan egon daitezkeen ekintzaileekin harremandu eta elkartzea.\nBaina, eskura ditugu, bide bakarti bezain aberasgarri honetan lagun izan ditzakegun baliabideak. Martxoko Korapilatzen podcasteko saio honetaz aritu ginen, entzun nahi baduzu, eman play-ari.\nPodcastak argitaratzen dituzten plataforma ugari daude: ivoox, podimo, podium podcast, spotify, irratiek ere izaten dituzte podcastak, etab. Gure podcasteko kanala hementxe duzue 😉\nGai ugari dira berauetan lantzen direnak, beraz, gure proiektu edota aisialdiarekin lotutako bilaketa egin genezake eta gai horien inguruko podcastak topatu: feminismoa, ekintzailetza, ekonomia, historia, komedia, elkarrizketak (orokorrean), teknologia berriak, etab.\nPodcastak entzuteak lan egiten dugun bitartean, besteen ahotsak entzunez ikasteko balioko digu eta konpainian sentitzeko aldi berean.\nEntzutea, baino, irakurtzea nahiago badugu eta gure proiektuak horretarako tarte eta indarrak uzten badizkigu, liburu ugari topa ditzakegu liburutegietan edota eros ditzakegu liburu-dendetan.\nLiburuen bidez, gure sektorean sakondu genezake eta gure zerbitzuetan hobetu genezake, ideia berriekin freskatu, besteen esperientzietatik ikasi, etab.\nCovid-aren eraginez hain modan jarri diren bideo-deiak baliagarriak izan daitezke blokeo momentu batean, edota zalantzak argitu nahi baditugu, etab. Sare fisikoa mantentzea zaila egiten bazaigu lehen aipatu ditugun arrazoiengatik, sare birtual manten genezake gure sektore edota inguruan dabiltzan beste ekintzaileekin.\nNoizean behin tartetxo bat har genezake bideo-deien bidez elkarren berri jakin, ideiak partekatu, zalantzak argitu eta harremana sendotzeko.\nIkus dezakezuen bezala baliabide hauek gure ingurunean eskura ditugun baliabideak dira, liburutegi publiko batera joanez sarea izango genuke (baldin eta etxean edo lanean ez badugu) eta bertan mugikorretik sarera konektatu ahal izango ginake eta podcastak topatu, liburuak kontsultatu edota bideo-deiak egin konpartitutako espazioetan. Eta, guk geure mugikorretan internetera sarbidea izanik, are errazagoa izan daiteke bilaketa.\nHauen bidez asko ikas eta partekatu daitekeela iruditzen zaigu eta ekintzailetzaren egunerokoa arintzen lagun diezaguketela.\nZuek zein baliabide erabiltzen dituzue egunerokoan bidea errazteko?\nEkion 2022-03-22 2022-05-17 Bidean\n← Buruak gainezka egingo dizu?\nKorapilatzen podcasteko 4. saioa: Beldurraz →


Fokua: posta elektroniko bidezko marketina Delivra | Martech Zone\nOstirala, urria 28, 2011 Ostirala, urria 28, 2011 Douglas Karr\nHarro gaude Delivra izateagatik email marketing Martech-en babeslea. Espazioan posta elektroniko bidezko marketin saltzaile ugari daude ... Horietako batzuek tresna sofistikatuak dituzten bitartean, horietako asko salmenta praktika oldarkorretan oinarritzen dira eta bezeroen artean erotuta daude. Delivra posta elektroniko bidezko marketinaren sorreratik sortu da eta bezeroei laguntzeko gogor lan eginez hazi da ... eta emaitzak erakusten!\nDelivra bat da Inc.com 5000 enpresa da eta Indiana-n lan egiteko leku onenetako bat da! Azken 98 urteetan% 3 hazi dira eta bezeroen arrakasta zaintzen duen talde harrigarria dira. Indianapolisen bizi izan naizen hamarkadan, enpresari eta langileei buruz gauza handiak besterik ez ditut entzun.\nDelivra zorrik gabeko enpresa pribatua da eta Erdi-mendebaldeko bihotzean kokatzen den enpresa da, eta zintzotasuna, leialtasuna eta lan gogorra dituzten etxeko balioek erakundea sartzen dute. Horrek esan nahi du ez gaudela bezero edo saltzaile bakar baten aurrean: gure bezeroentzat eta langileentzat onena dena egin dezakegu gure lehiakide askoren presio "baxuko" berdina izan gabe.\nBeste konpainia batzuek bezeroarentzako arreta zerbitzuari buruz hitz egiten dute - Delivran ezpainetako zerbitzua baino askoz gehiago dugu. Erakunde osoa oinarritzat hartuta egituratzen da bezeroa kontuan hartuta. Delivra-rekin kontu bat sortu ondoren, itxura ona izatera bideratutako konfiantzazko bikotekide batekin harremana hasten duzu. Ez duzu deituko offshore dei-zentro batera edo ez duzu ezagutzen ez zaituen norbaitekin hitz egiteko hamarnaka telefono-gonbidapen igorri beharko: deituko duzun pertsonaren IZENA jakingo duzu eta pertsona horrek jakingo du zurea!\nEskerrik asko gure lagunei 12 izarreko hedabidea Marketing Technology enpresa bat nabarmentzen duen beste bideo harrigarri baterako. Zure enpresari elkarrizketa egitea nahi baduzu edo zure bideoa eman nahi baduzu, jarri gurekin harremanetan!


Wiris – Blog Mateguay bloga\nAutor JM LopezPublicado el noviembre 13, 2014 febrero 6, 2016 Etiquetas Geogebra, Moodle, Prestgara, Wiriquizzes, Wiris3 comentarios en Matematika galdetegiak Wiris Quizzes-ekin Marisaren eskutik\nlantzeko itzelezko laguntza eskaintzen digu Wiris-ek: formula editore bat oso\nmodu intuitiboan edozein adierazpen matematiko txertatzen laguntzen diguna, eta\nWIRIS CAS kalkulu matematikorako plataforma. Orain gainera, beste aukera bat\ndugu: WIRIS QUIZZES.\nbat da Moodle galdetegiak hobetzen dituena, batipat matematika arloan gabiltzanontzako. Galderetan, hauexek gehitu ditzakegu:\nAldakorrak diren aldagaiak, ausaz balioz aldatzen direnak\n(polinomioak, matrizeak, adierazpen grafikoak…)\nautomatikoa egin dezake Wiris-ek berak\nAdierazpen grafikoak 2D-n\nHonekin batera, badago Collection atal bat. Bertan, hainbat herrialdetako\nirakasleek beraien galdetegiak guztiokin partekatu nahi izan dituzte. Ariketak\neta bere algoritmoak ikusteaz gain, gure ordenagailura jaitsi, eta\nondoren, gure Moodle ikastaroetan txerta ditzakegu.\nAtzotik euskaraz ere baditugu 14 ariketa, Bilboko San Inazio BHIko 1DBHko\nikasleentzat prestatu direnak.\nAnimatu nahi zaitugu WirisQuizz ezagutzera, eta egiten dituzun jarduerak\ndenekin partekatzera. Zer egin behar den galdera horiek partekatzeko? Esportatu ezazu zure galdera multzoa Moodle XML formatuan, eta collection@wiris.com helbidera bidali.\nAutor JM LopezPublicado el abril 19, 2012 febrero 6, 2016 Etiquetas Baliabideak, Matematika, Moodle, Quizzes, Wiris1 comentario en Wiris quizzes collection, orain euskaraz ere bai\nGaratu ikastaroetako zenbait dinamizatzailek, Matematika eta IKTak uztartuz, euren saioetan erabilitako bideotutorialak (147, 68 gazteleraz eta 79 euskaraz) izen bereko sitean elkartu dituzte. Besteak beste, Geogebra (Manuel Sada), Moodle (Eider Antxustegi-Etxarte) eta Wiris (Marisa Berdasco) lantzeko aukera dugu, baita Google-tresnak ere: Gmail, Gdocs, Siteak…\nUn grupo de profesores que dinamiza cursos Garatu de Matemáticas y TICs ha recogido los videotutoriales que utiliza (147, 79 en euskera y 68 en castellano) en un site: bideotutorialak. Los temas son: Geogebra (Manuel Sada), Moodle (Eider Antxustegi-Etxarte) y Wiris (Marisa Berdasco) además de las herramientas Google: Gmail, Gdocs, Siteak…\nAutor JM LopezPublicado el noviembre 10, 2011 febrero 6, 2016 Etiquetas Escuela 2.0, Eskola 2.0, Geogebra, Google-tresnak, Matematika 2.0, Moodle, Wiris1 comentario en Bideotutorialak\nAutor JM LopezPublicado el noviembre 12, 2010 febrero 6, 2016 Etiquetas Matemática, Matematika, Moodle, Wiris1 comentario en Matematika eta Moodle ikasteko bideotutorialak ///// Videotutoriales para aprender Matemáticas y Moodle


Elkar Heziko ikasleak, ezberdintasun kulturalak eta sozialak aztertzen - Oñati - Goiena.eus\nElkar Heziko ikasleak, ezberdintasun kulturalak eta sozialak aztertzen\nGoiena 2010-10-19 17:50\nOñatiko Elkar Hezi ikastetxean Herbehereetako 12 ikasle eta 2 irakasle dituzte aste honetan, elkartruke programaren barnean. Programa horren helburua da bi herrialdeen arteko ezberdintasun eta berdintasun kultural eta sozialak aztertzea. Horretarako, bertako eta Herbehereetako ikasleak elkarlanean arituko dira.\nIkasleek bi herrialdetako hainbat arlo hartuta ikerketa fase bat egin beharko dute; eta, ondoren alderaketa. Hori burutu ahal izateko hainbat ekintza prestatu dituzte: sukaldaritza tailerra, kirolak eta irteerak, besteak beste.\nBehin ikerketa eta konparaketaren faseak eginda, proiektuaren aurkezpena egin beharko dute ikasleek Goirleko udaletxean, Herbehereetan. Bertan, alkate eta zinegotzien aurrean azaldu beharko dute proiektua.


Etxea | Irutxuloko Hitza\nEtiketen Fitxategia | Etxea\n‘Latxaga’ etxea eta idazlearen izena berreskuratu duteBy Nerea Lizarralde on 2012/12/03 in Euskara, Kultura, Paperekoa Egiako Latxaga etxean, bertan jaiotako Jose Maria San Sebastian Latxaga idazlearen omenezko oroigarri plaka bat jarri dute Jose Maria San Sebastian Latxaga (1933-2008) hil egin zen; bera jaio zen etxeak, ordea, zutik dirau. Aldakonea kaleko 61, 63 eta 65 zenbakiak hartzen ditu, baina bere senideek eta bertakoek berezko izena aldarrikatu nahi izan dute: Latxaga. Haiek [...]\nOkendo kultur etxearen mende laurdena ospatuko dute Uliako eta Groseko bizilagunekBy Estitxu Zabala on 2012/09/18 in Kultura, Paperekoa 25 urteen errepasoa egiten duen erakusketa jarri dute ikusgai, eta jai handia ostiralean egingo dute Okendo kultur etxeak 25 urte bete ditu aurten, Larrotxene eta Loiolarekin batera. Orain, hainbat ekimen antolatu dituzte urtebetetzea ospatzeko. Urte guzti horietan, kultur etxearekin elkarlanean aritu dira Groseko eta Uliako bizilagunak, eta ospakizuneko ekimenak antolatzeko ere, elkartu egin dira. Ospakizunaren egun [...]\nIkus-entzunezkoen itzulpengintza motak elkarren aurka jarri dituzteBy Estitxu Zabala on 2012/09/12 in Kultura, Paperekoa ‘Bikoizketa versus azpidatziak’ erakusketa ikusgai egongo da Okendo kultur etxean, urriaren 13a arte Eztabaida plazaratu dute Groseko kultur etxean, Bikoizketa versus azpidatziak erakusketaren bidez. Azken batean, ikus-entzunezkoen arloan bi itzulpen eredu erabiltzen dira, bikoizketa eta azpidatziak; bietako zein den egokiagoa? bakoitzak bere ondorioa atera beharko du, erakusketa bisitatu ostean. Bikoizketaren bidez, jatorrizko lanaren ahotsa kendu [...]\nKaleratzeak saihesteko neurriak proposatu dituzteBy Irutxuloko Hitza on 2012/07/24 in Gizartea, Paperekoa Kutxak etzi egingo duen ezohiko batzarra dela eta, Gipuzkoako Stop Kaleratzeak plataformak batzarrean ordezkaritza duten alderdi politiko eta erakunde guztiei idatzia helarazi die. Plataformako kideek adierazi dutenez, bertan, hipoteken exekuzioen ondorioz ehunka familiek bizi duten egoera konpontzeko proposamenak azaldu dizkiete. Besteak beste, ordainketa gisa etxea ematea edo kaleratuentzako alokairu soziala ezartzea. Jasotako erantzunen berri batzarraren [...]\nEuskal Herrira Zuzenean lehiaketa, IntxaurrondonBy Estitxu Zabala on 2012/03/21 in Kultura, Paperekoa EHZ elkarteak eta Donostia Kulturak lankidetza hitzarmena sinatu dute datozen hiru urteetarako Euskal Herria Zuzenean (EHZ) elkarteak eta Donostia Kulturak hitzarmen bat sinatu berri dute, datozen hiru urteetarako. Musikaren alorrean egiten diren ekimen eta sorkuntza egitasmoak bultzatu eta elkar laguntzea da helburua, hiru ekimen zehatz barneratzen dituelarik: Donostia eta Gipuzkoako musika taldeak eta artistak Ipar [...]\nEmakumeen Etxea ezagutzera eman nahi duteBy Irutxuloko Hitza on 2012/03/12 in Gizartea Etxetik kanpora. Emakumeen Etxea bizi. Hauxe da Usandizaga ikastetxeko Diseinu Grafikoko ikasleek Emakumeen Etxearentzat sortutako leloa. Urtebete baino gehiago igaro da Emakumeen Etxea Okendo kalean ireki zutenetik, eta proiektuan interesa duten emakume gehiago erakarri nahi dituzte. Asteazkenean aurkeztuko dute kanpaina. Bulebarrean, 18:30ean elkarretaratzea egingo dute. Okendo kaleraino joango dira, Emakumeen Etxera. Bertan, Usandizagako ikasleek ekintza artistiko [...]\nSorospen Etxearen etorkizuna bermatzearen aldeko mozioa adostu duteBy Irutxuloko Hitza on 2012/02/23 in Hiria PSEk eta PPk Erdialdeko Sorospen Etxea mantentzeko aurkeztutako mozioak eztabaidatu dituzte. Bilduk abstentzioa eman du. PPko Iñigo Arkauzek Sorospen Etxea harribitxia dela adierazi du: “Ezin dugu desagertzen utzi. Eta hori gertatzen bada, Bilduren errua izango da. Osakidetzarekin negoziatzen jarrai dezala Bilduk Sorospen Etxea mantentzeko. Akordioa lortu, eta 24 orduko zerbitzua mantentzea nahi dugu. Erdialdean dago [...]\nSorospen Etxeak zabalik jarraituko duBy Xabier Etxabe on 2012/02/15 in Gizartea Bilduk ez du Sorospen Etxeko zerbitzua eten nahi. Aurrekontuan 143.488 euroko bideratu dute. Bilduk, dena den, Osakidetzarekin duen hitzarmena berritu, eta gastuak euren gain hartzea nahi du.\nTweetstream\tViewing item 1 to 5 (of 5 items) Aitor Manterola posted an update in the group Futbolsofatzen 7 hours, 45 minutes ago\nKonfederazio Kopan, B multzoko lehen jardunaldiko azken partidan, jokatu berria Tahiti-Nigeria (1-6). Bihar, atsedena. Etzi, Brasil-Mexiko. Aitor Manterola posted an update in the group Futbolsofatzen 7 hours, 56 minutes ago\nAitor Manterola posted an update in the group Futbolsofatzen 8 hours, 23 minutes ago\nXabier Martin posted an update 9 hours, 3 minutes ago\nEdu Zabala posted an update in the group Hezkuntza 12 hours, 44 minutes ago


Irekia Eusko Jaurlaritza - Gobierno Vasco :: EHAA xedapena 201902785\nHurrenkenaren zenbakia: 201902785\nEzkerraldea-Enkarterri-Gurutzetako ESIko zuzendari gerenteak deialdia egin du Plantillaren Kudeaketa eta Hautaketa eta Horniketako Administrazio eta Kudeaketako zerbitzuburu lanpostua izendapen aske bidez betetzeko. Deialdia oinarriak eta lanpostuaren ezaugarriak www.osakidetza.euskadi.eus web-orrian daude.\nBarakaldo, 2019ko apirilaren 29a.\nEzkerraldea-Enkarterri-Gurutzetako ESIko zuzendari gerentea,\n1708/2019 EBAZPENA, urriaren 31koa, Ezkerraldea-Enkarterri-Cruces Erakunde Sanitario Integratuko zuzendari gerentearena. Honen bidez, Carolina Lasa Legorburu andrea Osakidetza-Euskal osasun zerbitzuko Ezkerraldea-Enkarterri-Cruces ESIko Administrazio eta…\nIRAGARKIA, Ezkerraldea-Enkarterri-Cruces ESIko Administrazio eta Kudeaketako zerbitzuburu lanpostu bat (Aurrekontu, Ordainsarien Kudeaketa eta Gizarte Segurantzakoa) izendapen aske bidez betetzeko deialdiari buruzkoa.\nIRAGARKIA, Ezkerraldea-Enkarterri-Cruces ESIko Administrazio eta Kudeaketako zerbitzuburu lanpostu bat (Pertsonen Garapenekoa) izendapen aske bidez betetzeko deialdiari buruzkoa.\n1709/2019 EBAZPENA, urriaren 31koa, Ezkerraldea-Enkarterri-Cruces Erakunde Sanitario Integratuko zuzendari gerentearena. Honen bidez, Maria del Carmen Estefania Bilbao andrea Osakidetza-Euskal osasun zerbitzuko Ezkerraldea-Enkarterri-Cruces ESIko Administrazio…\nIRAGARKIA, Ezkerraldea-Enkarterri-Cruces ESIko Administrazioko Ekipoko buruaren lanpostua (Ekonomia eta Finantzako Zuzendaritza - Fakturazioa –Programa Kontratua eta Ezohikoak, Zorraren Kudeaketa eta Hirugarrenen Fakturazioaren Kobrantza–) izendapen aske…


Otoio - Sugandillak\nHome / Eskalada / Otoio\nEneko 18:32 Eskalada Edit\nAtzo Otoion egon giñen eskaletan ta de puta madre eonzan, ganera egueldi ona eiban, apurbet fresko baña ondo! Hiru baño ezkenduzen igon, 5a bat, 5b+ ta 5c bat. Graduaziñue nitzako ezta aproposa, 5a bada 5a, baña 6b+ ta 5c... nitzako 5+ ta 6 die. 5b+ udan igon ezin izen gendun "ezinin" da. Lelengo zatixe gogorra da gutzako, billur apurbet emoten daben paso bateaz, baña bera begitu bez, hagiñek estutu ta gora!!\nEzkendun argazki kamararik erun ta mobillegaz atara genduzen argazkixek. Lekitxo eskolarako bidetik\nIspaster ingurue eskolara heldu aurretik\nOpotxo, 5a bat igoten\n5c bateaz be ibili giñen, baña ezin. Graduaziñue eztait nik aproposa dan. Beste eskola baten 6a (edo gehixau) ixenleike trankil trankil.\nEneko flojo ibili zan txapetako baña top rope-n sobrau ebillen\nEgun baten urten etxatzun bia paso bat igotiek dakarren poza!\nGif animau bat da. Ikusteko eixue klik binkuluen ganien\nOtoio Reviewed by Eneko on 18:32 Rating: 5


Sopelako Udaltzaingoa udalerriko grafitien egileak ikertzen ari da - Sopela - Hiruka.eus\nSopelako Udaltzaingoa udalerriko grafitien egileak ikertzen ari da\nErredakzioa 2021-11-08 13:12\nJabetza pribatuaren eta publikoaren aurkako kalte-delituen egileak bilatzen ari da Sopelako Udaltzaingoa. Udal-iturriek jakinarazi dutenez, 2020an eta 2021ean hainbat salaketa jaso dituzte udalerrian egindako hainbat pintadengatik.\nSopelako Udalak jakinari duenez, Udaltzaingoa zazpi pertsona ikertzen ari da ondasun publiko eta pribatuetan kalteak eragiteagatik. Jakinarazi dutenez, 2020an eta 2021ean hainbat salaketa jaso dituzte eraikinen eta altzari publiko zein pribatuetan grafitiek eragindako kalteengatik.\nAgenteek udalerriko grafitietan 100 aldiz baino gehiagotan errepikatzen diren sinadura bi aurkitu dituzte, eta, azaldu dutenez, "pintada zakarrak dira, esprai eta errotulagailuagaz egindako sinadurak eta horma-irudiak". Grafiti eta sinadura horiek eraikin publiko zein probatuetan aurkitu dituzte, eta baita hiri-altzarietan ere. Momentuz, udaltzainek lau egile identifikatu dituzte, eta epailearengana aurkeztuko dituzte ikertu gisa.\nHalaber, Plentziako 24 urteko gizonezko bat ere ikertzen ari dira, Sopelako Udalaren eraikinean 2021eko urriaren 16an izandako kalteen delitu baten egilea delakoan. Zehaztu dutenez, goizalde horretan, hustubide bateko burdinazko sareta bota zuen eraikineko beheko solairuko leiho bateko kristalaren kontra, eta kristala eta pertsiana kaltetu zituen. Udaletxeko bideozaintza-kamerak aztertuta, agenteek gertakarien unea eta egilearen ezaugarriak zehaztu ahal izan zituzten. Ordu batzuk geroago, ertzainek Sopelako taberna baten inguruan aurkitu zuten gaztea, lagun talde bategaz. Identifikatu ondoren, kalteen delitu baten egile gisa ikertu zutela jakinarazi zioten.\nBestalde, urriaren bigarren hamabostaldian, Udaltzainek beste hiru salaketa jaso zituzten, eraikin pribatu batean eta ondasun publikoetan egindako formatu handiko grafiti batzuengatik. Udaltzainek egindako ikerketen ondorioz, beste gazte bi ari dira ikertzen, ustezko egile gisa.\nAipatutako kasu guztietan, ondasun pribatuei eta publikoei eragindako kalteen ondare-erantzukizunaz gain, erantzukizun penala ere egon daiteke kalteen delituagatik.


Enrique Echeburua psikologoa, 2017ko Euskadi Ikerkuntza Saria\nActualizado 2018/05/08 17:12:13 CET\nEnrique Echeburua Psikologia Klinikoko katedradunak jasoko du 2017ko Euskadi Ikerkuntza Saria, epaimahaiaren erabakiz. Gizarte Zientzien eta Humanitateen arloan entzute handiko bost ikerlarik osatutako epaimahaiak psikologo donostiarraren aldeko ebazpena jakinarazi du, sariaren 22. edizioan aurkeztutako zortzi hautagaien artean hautatzeko astearte honetan Bilbon elkartu ondoren. Cristina Uriarte Eusko Jaurlaritzako Hezkuntza sailburuak telefonoz jakinarazi dio sarituari ebazpena.\nEuskadi Ikerkuntza Sariak jarduera zientifikoa sustatzea du helburu nagusi, baita Euskal Autonomia Erkidegoko (EAE) eta EAEtik kanpoko ikertzaileek eta talde kualifikatuek egiten dituzten ahaleginak sustatzea eta bultzatzea ere, betiere horien lanak oso eragin positiboa badu Euskadin. Hezkuntza Sailak urtero deitzen du Euskadi Ikerkuntza Saria. Urte bakoitietan Gizarte Zientziak eta Humanitateak modalitatean egiten da deialdia, eta urte bikoitietan, aldiz, Zientzia eta Teknologia arloko profesionalen lana aitortzen da.\nEnrique Echeburua Donostian jaio zen, 1951an. Madrilgo Complutense Unibertsitatean Psikologian doktorea (1978) eta Euskal Herriko Unibertsitatean (EHU) Psikologia Klinikoko katedraduna da (1989). Bere ikerketa lana EHUko Psikologia Fakultatean gauzatu du, 1980ko hamarkada erdialdetik aurrera, bereziki garrantzi sozial handiko gaiei aplikaturik: bikotekidearen kontrako indarkeria, sexu erasoak, jokorako adikzioa eta substantziarik gabeko adikzioak, eta antsietate nahasmenduak.\nLan ildo horietatik nazioarteko hainbat argitalpen plazaratu ditu, baita liburu esanguratsu eta doktore tesiak ere. Jokabide Terapien Ikerketarako Zentroaren ikerketa saria (Madril, 1990) edota Psikologoen Elkargo Ofizialaren ikerketa saria (Madril, 1994) jaso ditu, besteak beste.\nHalaber, bikotekidearen kontrako indarkeria kasuetan laguntza psikologikoa emateko Jaurlaritzak, Emakundek eta aldundiek itundutako hainbat programa abian jartzearen ardura izan du Echeburuak, baita sexu erasoak jasan eta Justiziaren aurrean agertu behar izaten duten adin txikikoei babesa emateko protokolo baten ardura ere.\nEcheburua irakaslearen lantaldeak diseinaturiko programak biktimen eta tratu txar emaileak artatzeko Euskadiko erreferentziazko zentroetan aplikatzen dira. Gainera, Bikote Barneko Indarkeria Arriskua Aurreikusteko Eskala ere diseinatu du talde horrek, eta hori da gaur egun ofizialki Ertzaintzak darabilen gailua.


Game Lasterketa bat infernuan A Online. Play for free\nGame Lasterketa bat infernuan A\nPlay jokoa Lasterketa bat infernuan A Online:\nGame Description Lasterketa bat infernuan A\nBi gurpileko ibilgailu ausartenak eta zaletu pokruchennyh errepide proba bat infernua bat. . Play jokoa Lasterketa bat infernuan A konektatuta.\nTekniko jokoa Lasterketa bat infernuan A ezaugarri\nGame Lasterketa bat infernuan A gehitu: 03.01.2012\nJokoaren tamaina: 3.14 MB\nJokoa jokatzen: 2954 aldiz\nBezalako jokoa Lasterketa bat infernuan A Jokoak\nDeskarga jokoa Lasterketa bat infernuan A\nEmbed Joko Lasterketa bat infernuan A zure web orrian:\nLasterketa bat infernuan A\nJokoaren txertatu Lasterketa bat infernuan A zure webgunean, kopiatu kodea eta itsatsi zure webgunean html kodean. Gainera, nahi duzu jokoa bada Lasterketa bat infernuan A , eta kopia Posta elektronikoz edo zure lagun guztiekin lotura bidaltzeko, jokoa partekatu munduarekin!\nJokoa Lasterketa bat infernuan A -rekin, baita ere, jokoa jokatu zen:


Seigarren entzierroa sanferminak: 2018ko uztailak 12, Del Rioren zezenen eguna | Herriak eta hiriak | EITB\nEntzierro azkarra eta zirraragarria egin dute Victoriano el Rioren zezenek\n2 minutu eta 20 segundotan osatu dute ibilbidea. Zorua bustita zegoen eta, ikusitako erorikoak eta kolpeak gorabehera, ez da inor adarkadaz zauritu.\nNuñez del Cuvilloren zezenek entzierro polit eta bizia egin dute\nEntzierrotan 50 urteko eskarmentua duen New Yorkeko idazle bat, Urteko Atzerritarra\nCebada Gagoren zezenek bananduta eta arin osatu dute ibilbidea\nEuria eta atzean geratu den zezen bat izan dira bigarren entzierroko protagonistak\nBost zauritu, horietako bat adarkadaz, sanferminetako lehen entzierroan\nVictoriano del Rioren zezenen entzierro azkarra eta garbia\n2018ko uztailaren 12ko entzierroa\nVictoriano del Rio Cortesen zezenek, Guadalix de la Sierratik (Madril) etorritakoek, oso entzierro arina eta zirraragarria egin dute, 2018ko sanferminetan.\nEuri arina izan da lehen orduan seigarren entzierro honetan. 2 minutu eta 20 segundo eman dituzte zezenek Santo Domingoko kortatik zezen plazan dagoenera heltzeko. Bi zezen beltz izan dira taldeburu ia denbora osoan, gaztaina koloreko iledun batekin batera, baina une batzuetan haien anaiengandik bananduta egon dira, atzean geratu ez badira ere.\nKorrikalari gutxiago egon dira gaurkoan eta, halere, tentsio uneak bizi izan dira Estafetako bihurgunean, baten bat hormaren eta zezenaren artean harrapatuta geratu baita. Telefonican, gainera, zezenetako bat lurrera erori da, hesitik oso gertu.\n08:00etan puntuan abiatu da zezen taldea Santo Domingoko kortatik, bat eginda, joaldun bat buruan zegoela. Zezen beltz bat ere kokatu da taldearen aurrealdean, eta postuari eutsi dio lasterketa osoan zehar.\nEgoera horretan elkartu dira korrikalariekin, eta parez pare egin dute zati hori, gaztaina kolorekoa apur bat atzean geratzen hasi bada ere.\nUdaletxe plazan zezen beltzak aurrea hartu du eta taldearen buruan jarri da, zati hori abiadura bizian zeharkatuta, eta horrek eragin du horietako batek irrist egitea Mercaderesen, baina berehala altxatu da.\nKalea ziztu bizian egin dute eta Estafetako bihurgunera abiatu dira. Leku korapilatsu hori erorikorik izan gabe egin dute, baina korrikalari batzuek susto handia hartu dute, zezenen eta hormaren artean geratu baitira.\nErritmoari eutsita eta bi zezen beltz aurrean egonda, korrikalariek leku zabalagoa izan dute tarte horretan lasterketan ibiltzeko, taldea luzatu baita, hutsuneak eginez; halere, zezen batek baino gehiagok bekokiarekin jo dituzte korrikalari batzuk, erorarazita.\nTelefonican, zezen batek irrist egin du eta, horrekin batera, korrikalari gehiago erori dira, arrisku eta tentsio uneak eraginda, plazara sartu aurreko kalean bezalaxe. Puntu horretan, eroritako zezenaz gain, beste bat eskuineko hesira hurbildu da, adarrak korrikalari baten aurpegiaren ondoan zituela.\nAzken metroetan taldea bitan banandu da, eta horrela sartu dira plazan, hirunaka, inolako arazorik gabe kortaraino helduta.\nGanadutegiak zortzi zezen eraman ditu Iruñera, horietako sei mulato beltzak, beltz bat eta gaztaina koloreko beste bat. 510 eta 610 kg artean pisatzen dute.\nEskarmentu handiko korrikalaria, zauriekin\nJokin Zuasti Iruñeko eskarmentu handiko korrikalaria -40 urte baino gehiago daramatza entzierroetan- izan da gaurko lasterketan zauritutako korrikalarietako bat. Zezen batek harrapatu du, ospitaleko kanpoaldean adierazi duenez.\nZuasti Telefonica tartetik Nafarroako Ospitalera eraman dute gaur goizean, buruan traumatismo arina eta garondoan zauria zuela, baina sendagiria jaso du dagoeneko.


Baby lo on era uzten: febrero 2014\nZugarramurdiko Alex Inkisidorea\nPikara magazinen aurkitu nuen lagunek esandako artikulua, "Las brujas de Zugarramurdi" Alex de la Iglesia Inkisidorearen filmari buruzkoa.\nEsango nuke Bruja hitzak BuRUJAbe esan nahi duela. Ez al da polita? Emakume, Sorgin eta Burujabe.\nEskerrak iruskin hau aurkitu nuela! Azpian nik idatzitakoa.\nneri ez zait iruditzen sorginak kondenatzen ez dituztenik… artikuluko idazleak esan bezala artikulua sexista iruditzen zait, baina nahiz eta normalean erabiltzen duten sorginen imaginarioa oraingoan ez erabili, hauek berriz ere gaizto bezala geratzen dira filman, amargatu eta ero batzuen moduan jartzen ditu eta botatzen dituen aldarrikapen “feministak” histeriko hauen ahotik entzuten dira, beraz, ez dut uste oso ongi hartuta direnik… honetaz gainera, sorginak bestelako emakume batzuk ziren, ezagutza handiak zituztenak eta honengatik sutara kondenatu zituztenak. Emakumeon independentzia eta autonomiaren ikur bat dira eta bere garaian beren eskubideengatik borrokatu izan zuten, ez dira armiarmetan bihurtzen, ez dute hegan egiten… Sorginek eskaintzen diguten askatasun guztia eta ondare historiko guztia suntsitua geratzen da pelikula honetan.\n- See more at: http://www.pikaramagazine.com/2013/10/las-brujas-de-zugarramurdi-entre-el-sexismo-feroz-y-la-reivindicacion/#comment-53592\nErabat ados, Jone.\nPedro Olearen “Akelarre” filmea ikusteak merezi du, sutean erre zituztenen benetako historia irudikatzeko. Ondo dokumentatua, Zugarramurdin bertan filmatua…\nAlex de la Iglesiak akelarrearen Inquisizioaren bertsioa ematen du. Eta beste kontrasterik izan ezean, horrela gogoratuko du jendeak. Ez zait bidezkoa iruditzen 50.000 erahildako eragindako sorginen historia modu barregarri eta desitxuratuan erabiltzea. Hurrengo filmea egin dezala Holocaustoari buruz, tonu berdintsuan, ausartzen bada!\nEmakume euskaldun BuRUJAbeak oso gaizki tratatzen ditu, eta euskal kulturaren sinbolo guztiak jartzen ditu jomugan: amarekiko lotura, irrintziak, Mikel Laboaren Baga Higa kantua, lauburua, euskara, joaleak… den dena uzten du kakaztuta. Feminismoa ere. Odol eta gorroto orgia nahasian.\n15Mri ere botatzen dio abisua, deskuidoan euskaldunak, eta bereziki euskal emakumeak, erreferente hartuko balitu.\nNiretzat, Alex de la Iglesia El Inquisidor, izngo da hemendik aurrera. De la Iglesia izanda, eta Deustuko jesuitekin ikasita… agian, jj, zegokiona. Pierre de Lancré inkisidorea ere euskalduna zen, hura Lapurdikoa, Alex Bilbokoa. Begi bistan du etxekoa dela, kanpoko batek ezin izango zukeen hain modu zehatzean jaso gure kultura euskalduneko sinbologia guztia. “Libra gaitzazula, jauna, gure lagunengandik, etsaiengandik gu geu libratzen gara eta”.\nEskerrik asko, Jone. Ez nekien nondik hasi. Erabat shock egoeran utzi ninduen pelikula ikusteak, are gehiago 8 Goya jasota (txikiak badira ere) mundu zabalean ospea izango duela jakitean (egunotan Mexikon estreinatu da).\nJoxe Azurmendi idazleak Berrian egindako elkarrizketa baten zera zioen “Botereak intelektual asko irentsi ditu, baina ez bortxaz: diruz”. Zein izan ote da Alex Inkisidorearen prezioa, eta nork erosi ote du? Produktorea behintzat badakigu nor izan den: Enrique Cerezo, Gil y Gil-en osteko Athletico de Madrid-eko presidentea, ustelkeria pantailan, eta kanpoan. http://www.elconfidencial.com/espana/2013-10-01/un-informe-relaciona-el-atico-de-ignacio-gonzalez-con-un-regalo-de-cerezo_35131/\nJone 11/11/2013 at 23:21\nPublicado por Leire Saitua Iribar en 17:48 No hay comentarios:


Jesus Lizasoren ‘Ozeanoaren erroak’ eskultura kokatu dute Bilboko Itsasmuseumen parean | Kultura | Berria\nJesus Lizasoren ‘Ozeanoaren erroak’ eskultura kokatu dute Bilboko Itsasmuseumen parean\nJon Ruigomez Itsasmuseumeko zuzendaria, Joan Mari Aburto Bilboko alkatea eta Jesus Lizaso artista, 'Ozeanoaren erroak' eskulturari begira Aritz Loiola/ Foku Tamaina handiagoan ikusi\nAingura beltz mardulen bilduma oparo bat, altzairuzko kate pisutsuak, eta, orain, baita bi arrantzaleren eskultura monumental bat ere. Bilboren itsas- eta merkataritza-historia agertzen duten piezez lepo daude Itsasmuseumen inguruak, eta beste artelan bat batu berri zaio bildumari: Jesus Lizaso artista barakaldarrak ondutako Ozeanoaren erroak obra. 2010. urtean egin zuen Lizasok eskultura, eta dagoeneko ikusgai dago Euskaldunako dikeen alboan, ontzi historikoen, ponpa etxearen eta Carola garabiaren aldamenean.\nBi metroko oinarria eta sei metroko altuera du piezak, eta bi marinelek osatzen dute, modu eskematikoan irudikatuak; corten altzairuz taxututako bi lagunen gorputzak zutabe luzangak dira, eta horien gainean paratutako karratuak dira haien bisaiak; aldamenean, altzairuari itsatsita eta besoa irudikatzen duen zati lodi batek oratuta, hirugarren zutabe bat dago, luzeagoa eta zurez egina: arrauna. «Obrak bi pertsonaia irudikatzen ditu ortzi mugari begira, euren arraunarekin harmonia sakonean», azaldu du artistak goizeko aurkezpen prentsaurrekoan.\nEz dira ausazkoak ez itsasgizonak irudikatzea hautatu izana, ezta haiek moldatzeko erabilitako materialak ere. Bilboko alkate Joan Mari Aburtoren hitzetan, «artelana handia da tamainari dagokionez, baina baita esanahiari eta sinbolismoari dagokionez ere», corten altzairuz eta egurrez eginikoa izateagatik, batik bat. Bilboko historian «errotuta» dauden materialak direla adierazi du Jon Ruigomez Itsasmuseumeko zuzendariak, altzairuzkoak baitziren itsasadarretik irteten ziren merkataritza ontziak, eta, bestalde, zurezkoak baitziren arrantzaleen itsasontziak, hark azaldu duenez: «Obrak iraganean botatzen ditu sustraiak, eta orainaldian ditu adarrak».\nHistoriarekin ez ezik, ordea, tokiarekin ere lotura erdietsi du Lizasoren lanak, piezaren koloreak bat egiten duelako aurrez aurre duen Euskalduna jauregiko eraikinaren tonuarekin, Aburtoren hitzetan; corten altzairuz ondutako bi eraikuntzen arteko «elkarrizketa» eragin du Lizasok, alkatearen iritziz. Toki horretan egiten ziren, zehazki, merkataritzarako ontziak, museoko zuzendariak gogorarazi duenez. Ildo beretik, Ruigomezek adierazi du eskulturak «metafora polita sortzen» duela dagoen lekuan, baina iruzkinarekin ez dio inguruko arkitekturari erreparatu, ezpada hura baino lehenagoko elementu bati: «Itsasoaren zati honi itsasadarra deitzen zaio; ez da erreka, ezta ibaia ere, itsasoaren adar bat baizik». Eta Lizasoren obraren izenburuak, hain justu, ur gaziari egiten dio erreferentzia, ez ur gezari.\nBilboko merkataritzaren historiaz diharduen lan orok ezin dezake itsasadarra saihestu, alkatearen hitzei erreparatuta. «Beti izan da Bilboren ardatza», haren arabera, eta bada, ezinbestean, Lizasoren artelanaren testuinguruaren zati ere. «Merkataritza hiri bezala sortu zen Bilbo, 1300. urtean, eta 1511n mugarri bat ezarri zuten kontsulatuaren ordenantzek, gerora merkataritzaren kodea izango zenaren aurrekaria izan baitziren». Eta itsasadarra erreferentzia izan da ehunka urte horietan. «Bilbok munduarekin duen zilbor hestea da; sortu zenetik, portu askorekin izan ditu loturak. Gaztelako artilea irteten zen bertatik, besteak beste, eta produktu manufakturatuak sartzen ziren», zehaztu du zuzendariak.\nLan kontuengatik, urteak eman ditu Bizkaitik kanpo artista barakaldarrak. Laster itzultzea aurreikusten du, baina, bitartean, artearen eskutik lortu du jatorrira bueltatzea. Aburtok kontatu duenez, behin artistak gogorarazi zion Bilbon aspaldian ez zela bere obra esanguratsurik erakutsi; Ozeanoaren erroak lanak hutsunea bete du, hein batean. Era berean, ez da Itasmuseumek bere obra bat hartzen duen lehen aldia ere. 2013an, bi eskultura utzi zizkion artistak museoari: El tuercebarros eta Remero. Lehena Campo Volantin pasealekura lekualdatu zuten iaz, Zubizuriren ondora; «itsasadarraren beste bazterrera», alkateak azpimarratu duenez. Beste artelan andana batekin batera osatzen du Euskal Artisten Eskulturen Pasealekua izenekoa; proiektuak «kultura herritarrei hurbiltzeko helburua» duela nabarmendu du Aburtok.